Ego Hugo, dominus de Valeriaco, notum facio omnibus tam presentibus quam futuris, quod, cum karissimus dominus meus Ludovicus, rex Francie illustris, castrum Vallis-Guidonis in manu sua teneret, et in eo garnisionem suam haberet, ipse in manu domini Johannis de Tociaco, ad peticionem et preces ipsius Johannis, posuit dictum castrum; et dictus Johannes juravit et promisit domino regi quod illud fideliter custodiet, tali modo, quod per castrum illud domino regi vel heredibus suis, vel regno suo, non veniet ullum dampnum; et quod dictum castrum reddet domino regi et ejus heredibus, aut ipsorum, certo mandato, cum litteris eorumdem patentibus, ad magnam vim et ad parvam, et etiam quandocumque a domino rege, vel ab ejus heredibus, aut ab eorum, certo mandato, fuerit requisitus, illud eis tradet, et hoc sacramentum faciet fieri domino regi et ejus heredibus ab eo quicumque pro tempore erit castellanus dicti castri, et ab omnibus illis qui in garnisionem dicti castri intrabunt, etc. - Et ad hoc, sicut premissum est, faciendum et adimplendum, dictus Johannes posuit in contraplegium, erga dominum regem, Sanctum-Ferreolum cum pertinentiis in feodis et domaniis et omnibus aliis que tenet de ipso. Et ego omnium istarum conventionum, sicut sunt expresse, me plegium constitui erga dominum regem et ejus heredibus super ducentis marchis argenti, quas eidem vel heredibus suis reddere tenerer, si prefatus Johannes predictas conventiones non observaret. Actum, anno Domini Mº CCº XXXº VIIº, mense augusti.